FALCONE-PROGRAMMET Årsprogram og indkaldelse af ansøgninger for 1998 (98/C 165/09)

Rådet for Den Europæiske Union vedtog den 19. marts 1998 Falcone-programmet, som er et flerårigt program for udveksling, uddannelse og samarbejde for personer med ansvar for bekæmpelsen af organiseret kriminalitet (1).

Foranstaltningerne i dette program har hovedsagelig til formål at bidrage til gennemførelsen og opfølgningen af den handlingsplan til bekæmpelse af organiseret kriminalitet, som blev vedtaget af Rådet den 28. april 1997 (2).

Programmet omfatter perioden 1998-2002, og det finansielle referencegrundlag for programmet er på 10 mio. ECU. Budgettet for 1998 beløber sig til 2 mio. ECU.

1. Mål

Falcone-programmet søger, via en tværfaglig indsats inden for forebyggelse og bekæmpelse, at fremme projekter, som er af interesse for Den Europæiske Union, og som indebærer deltagelse af flere medlemsstater. Programmet støtter navnlig foranstaltninger, der tager sigte på uddannelse, udveksling, forskning og undersøgelser samt andre former for kompetenceforbedring, for på denne måde at fremme og lette kampen mod organiseret kriminalitet og fjerne eventuelle hindringer for et øget samarbejde mellem medlemsstaterne.

Programmet har følgende særlige målsætninger:

- at forbedre kendskabet til fænomenet organiseret kriminalitet

- at forbedre de ansvarlige personers sagkundskaber igennem øget kendskab til gældende lovgivning og procedurer i de forskellige europæiske stater

- at fremme udveksling af erfaringer indhøstet i praksis

- at yde støtte til gennemførelsen af fælles projekter

- at gøre det muligt at vurdere behovet for retlige og samarbejdsmæssige instrumenter til gennemførelse af handlingsplanen

- allerede på nuværende tidspunkt at inddrage ansøgerlandene i tværnationale projekter.

2. Programmets indhold

Under Falcone-programmet ydes der økonomisk støtte til projekter inden for følgende områder, som defineres i artikel 1, stk. 3, i den fælles aktion vedtaget den 19. marts 1998:

- uddannelse

- fælles projekter med henblik på kompetenceforbedring og forbedring af operationelle metoder i samarbejdet om bekæmpelse af organiseret kriminalitet

- praktikprogrammer og afholdelse af møder og seminarer

- forskning, specialundersøgelser, herunder forhåndsvurdering af den operative gennemførlighed og evaluering

- udbredelse og udveksling af information

- andre foranstaltninger, der kan bidrage til gennemførelse af handlingsplanen for bekæmpelse af organiseret kriminalitet.

Disse foranstaltninger henvender sig til de personer med ansvar for bekæmpelsen af organiseret kriminalitet, som nævnes i artikel 1, stk. 2, i den fælles aktion, nemlig dommere, offentlige anklagere, politi, toldvæsen, offentligt ansatte, skattemyndigheder, myndigheder, der fører tilsyn med kredit- og finansieringsinstitutter og med offentlige aftaler, og personer, der deltager i bekæmpelsen af bedrageri og bestikkelse, samt repræsentanter for faggrupper, der kan tænkes at blive berørt af gennemførelsen af henstillingerne i handlingsplanen, foruden den akademiske og videnskabelige verden. For at støtte ansøgerlandene i deres forberedelse til tiltrædelsen, kan de ansvarlige personer i disse lande eller fra andre tredjelande deltage i projekterne, når det er i deres interesse.

3. Falcone-programmets anvendelsesområde i forhold til andre programmer

Falcone-programmet eksisterer sideløbende med andre programmer, som Kommissionen har iværksat i henhold til afsnit VI i traktaten om Den Europæiske Union. Det drejer sig om følgende programmer:

- Oisin (program for udveksling og uddannelse af samt samarbejde mellem de retshåndhævende myndigheder) (EFT L 7 af 10.1.1997)

- Grotius (tilskyndelses- og udvekslingsprogram for aktørerne inden for retsvæsenet) (EFT L 287 af 8.11.1996)

- Odysseus (uddannelses-, udvekslings- og samarbejdsprogram vedrørende asyl, indvandring og passage af de ydre grænser) vedtaget den 19. marts 1998 (EFT L 99 af 31.3.1998)

- Stop (tilskyndelses- og udvekslingsprogram for personer med ansvar for bekæmpelse af menneskehandel og seksuel udnyttelse af børn) (EFT L 322 af 12.12.1996).

For at undgå, at programmerne overlapper hinanden, fører Kommissionen igennem de relevante udvalg tilsyn med, at man fra 1998 blandt de prioriterede tiltag inden for ovennævnte programmer udelukker dem, som specifikt hører under iværksættelsen af den fælles aktion mod organiseret kriminalitet. Dette skulle sikre, at støtte til sådanne projekter udelukkende gives gennem Falcone-programmet.

Man opfordrer ansøgerne til under forberedelsen af projekter, der falder under Falcone-programmet, også at gøre sig bekendt med disse programmer og deres prioriterede tiltag, for at være sikker på, at de har truffet det rigtige valg.

Endelig kan støtte, som bevilges inden for Falcone-programmet, ikke kombineres med støtte, der er opnået under andre fællesskabsprogrammer, bortset fra fællesskabsprogrammer, som direkte tager sigte på at støtte ansøgerlande i deres forberedelse til tiltrædelsen af Den Europæiske Union.

Specifikke projekter inden for fællesskabsområder kan få støtte gennem Falcone-programmet, når disse udgør et supplement til den kamp mod organiseret kriminalitet, som nævnes i handlingsplanen.

4. Kriterier for udvælgelse af projekter

Projekterne udvælges ud fra følgende kriterier:

- Projekternes overensstemmelse med det arbejde, der gøres eller planlægges under Rådets højt prioriterede tiltag inden for bekæmpelse af organiseret kriminalitet, særlig dem, der nævnes i handlingsplanen til bekæmpelse af organiseret kriminalitet.

- Projekternes bidrag til udarbejdelsen eller brugen af instrumenter, som er vedtaget eller er ved at blive det inden for dette område.

- Projekternes EU-dimension med hensyn til indhold og deltagelse af medlemsstater (deltagelse af mindst to medlemsstater).

- Det praktiske formål og input, dvs. i hvor høj grad der lægges vægt på formidling af viden, der direkte kan bruges under udøvelsen af det pågældende erhverv, uden at man af den grund glemmer behovet for en grundig undersøgelse af eventuelle hindringer for samarbejdet.

- Antallet og arten af de tjenester og personkategorier, som projekterne henvender sig til, samt antallet af fagfolk, der kan forventes at få gavn af det, enten direkte eller gennem kontakt mellem deltagerne og fagfolk, der ikke selv har haft mulighed for at deltage.

- Projekternes tilgængelighed, dvs. den anvendte metode og det hensyn, der under tilrettelæggelsen tages til den viden, deltagerne allerede har, og til de faglige begrænsninger.

- Forberedelsesgraden og kvaliteten af tilrettelæggelsen samt klarhed og præcision med hensyn til projekternes formål, udformning og planlægning.

- Deltagelsen af flere forskellige institutioner og kombineret anvendelse af deres særlige ekspertise under tilrettelæggelsen af projektet.

- Muligheden for, at fagfolk fra flere forskellige medlemsstater og fag kan deltage, og deres mulighed for at drage nytte af hinandens erfaringer.

- I hvor høj grad projekterne supplerer hinanden, og hvordan de er med til at sikre, at der sker en udvikling fra projekt til projekt, så der ikke blot er tale om enkeltstående tiltag.

- Muligheden for at benytte resultaterne til styrkelse af samarbejdet mellem medlemsstaterne.

5. Generelle retningslinjer

Ansøgerne kan benytte sig af følgende retningslinjer, som er baseret på ovenstående kriterier:

- Ambitiøse projekter, længerevarende projekter og projekter, hvortil der ansøges om et stort tilskud, skal underbygges af pilotprojekter eller undersøgelser, der viser, at de kan gennemføres.

- Alle planer om oprettelse af dokumentationsnetværk, databaser osv. skal indeholde detaljerede oplysninger om kilder, det område, der skal undersøges, metode, opdateringshyppigheden, brugere af oplysningerne osv.

- Forskningsprojekter må ikke være begrænset til undersøgelser, der udelukkende er baseret på litteratur, men skal bygge på praktiske erfaringer og sigte mod at frembringe anvendelige konklusioner.

- Projektets multiplikatoreffekt vil blive vurderet på grundlag af antallet af deltagere og disses status og evne til at videreformidle resultaterne af projektet.

- Der skal fremlægges passende dokumentation for det forventede udbytte af meget små projekter, praktikophold eller besøg for et lille antal deltagere. Projekter, der kun må forventes at være til gavn for den organisation, der indsender ansøgningen, vil ikke komme i betragtning.

- Møder mellem institutioner, der har ansvaret for grund-, efter- eller videreuddannelse, kan kun komme i betragtning, når de har et klart defineret formål i forbindelse med et bestemt projekt eller en bestemt politik.

- Kvaliteten af forberedelsen vil blive vurderet både objektivt på grundlag af udformningen og planlægningen af projektet og subjektivt på grundlag af ansøgerorganisationens erfaring og omdømme. Der vil blive lagt vægt på tidligere resultater, hvis der er modtaget flere ansøgninger fra den samme organisation. Initiativer, der fremlægges af organisationer eller sammenslutninger, der hverken har veletablerede strukturer eller større menneskelige og økonomiske ressourcer, kommer ikke i betragtning.

- Hvis der deltager flere forskellige faggrupper, er det de kvalitative, og ikke de kvantitative fordele herved, der vurderes, og der vil blive set på, hvordan bidragene fra de forskellige faggrupper, der deltager i det enkelte projekt, supplerer hinanden.

- Indbyrdes forbundne projekter, der supplerer hinanden, skal fremlægges samlet med et separat budget for hvert enkelt projekt, hvor forbindelsen mellem de forskellige elementer fremgår, så det kan overvejes at støtte dem enkeltvis eller samlet.

- Et vidtgående samspil mellem organisationerne og deltagerne vil blive betragtet som et positivt træk ved et projekt.

6. Prioriterede foranstaltninger og emner i 1998

Nedenstående foranstaltninger og emner, som tager udgangspunkt i den fælles aktion om Falcone-programmet og henstillingerne i handlingsplanen til bekæmpelse af organiseret kriminalitet, er af særlig interesse. Det ses også gerne, at ansøgerlande deltager i projekterne.

a) Sammenlignelighed og udbredelse af oplysninger

- Feasibilityundersøgelser af mulighederne for at indsamle data og oprette databaser vedrørende organiseret kriminalitet.

- Fastlæggelse af fælles standarder og metoder for at definere fænomenet, indsamling og analyse af data.

- Formidling af informationer gennem netværk, som navnlig inddrager universiteterne og institutterne for kriminologi.

- Udbredelse af oplysninger til personer med ansvar for bekæmpelse af organiseret kriminalitet som nævnt i artikel 1, stk. 2, i den fælles aktion.

b) Undersøgelser, analyser og strategier

- Videnskabelig, teknisk eller sammenlignende forskning og specialundersøgelser inden for de forskellige områder, der er relevante i kampen mod organiseret kriminalitet, såsom offentlige aftaler, offentlig støtte eller licenser, korruption, bedrageri, forfalskning, særligt udsatte erhverv, hvidvaskning af penge, kriminalitet i byerne, ny teknologi osv.

- Analyser og konferencer, som har til formål at fremme den generelle forståelse af fænomenet organiseret kriminalitet og dens internationale omfang, særligt for den økonomiske dels vedkommende.

- Undersøgelser af de strategier og instrumenter inden for lovgivning og regelsæt, som gør det muligt at forbedre samarbejdet inden for forebyggelse, straf og retsforfølgning. Herunder især mulighederne for at fastlægge fælles politikker og foranstaltninger til indbyrdes tilnærmelse eller harmonisering, som kan være et langsigtet mål for Den Europæiske Union.

- Feasibilityundersøgelser om etablering af tværfaglige informationsnet.

c) Uddannelse og udveksling

- Tilrettelæggelse og gennemførelse af praktik- og udvekslingsprogrammer.

- Afholdelse af møder, seminarer og konferencer.

- Udarbejdelse af pædagogiske moduler og håndbøger til opnåelse af

- gensidigt kendskab til regelsæt og lovgivning inden for forebyggelse og straf samt procedurer, som gælder for bekæmpelse af forskellige sider af organiseret kriminalitet, og for personer, som arbejder på dette område (3)

- gensidigt kendskab til praksis og metoder, som de forskellige personer med ansvar for bekæmpelse af organiseret kriminalitet bruger i deres arbejde med forebyggelse, opklaring, undersøgelser samt retsforfølgning af forskellige former for organiseret kriminalitet.

Disse arrangementer og foranstaltninger kan enten omfatte generelle og tværfaglige spørgsmål vedrørende organiseret kriminalitet eller specifikke aspekter af denne (4).

d) Fælles projekter til kompetenceforbedring og forbedring af operationelle metoder

- Fastlæggelse og gennemførsel af fælles, nyskabende projekter med henblik på kompetenceforbedring og forbedring af operationelle metoder i samarbejdet om bekæmpelse af organiseret kriminalitet.

Disse fælles projekter af begrænset varighed kan gennemføres for de personkategorier som nævnes i artikel 1, stk. 2, i den fælles aktion om Falcone-programmet. Europols Narkotikaenhed og Europol selv kan, efter Europol-konventionens ikrafttræden, deltage i disse projekter, for så vidt disse henhører under deres kompetence.

7. Generelle regler for finansiering og budget for 1998 (5)

Udgifter, der er direkte forbundne med projektets gennemførelse, og som er afholdt i løbet af den kontraktmæssigt fastsatte periode, kan dækkes med op til 80 %.

Desuden skal alle projekter, som opnår støtte på fællesskabsbudgettet for 1998, have påbegyndt den praktiske gennemførelse af projektet inden udgangen af 1998. Alle projekter skal være afsluttet senest tolv måneder efter datoen for afsendelsen af meddelelsen om bevilling af støtte.

Udgifter, der er kontraktmæssigt fastsat inden datoen for det udvalgsmøde, hvor det besluttes at yde tilskud til det pågældende projekt, kan ikke godtgøres.

Ansøgerne bedes bemærke, at det i medfør af de udbetalingsprocedurer, som gælder for Kommissionen, forudsættes, at ansøgerne i første omgang kan dække udgifterne til projekterne. På grund af den tid, der går, før støtten udbetales, kan ansøgerne ikke dække deres udgifter direkte med tilskuddet fra Falcone-programmet.

Ledelsen af projekterne kan være offentlige administrationer og institutioner, eller private, særlig inden for grund- og videreuddannelse og forskning.

Inden for dette program ydes der ikke støtte til projekter, hvor ansøgeren er en fysisk person.

Projekterne kan omfatte personer og institutioner med ansvar for bekæmpelse af organiseret kriminalitet i lande, der har ansøgt om medlemsskab, med henblik på at give disse kendskab til Den Europæiske Unions politikker og lette deres tiltræden. Dette gælder også for personer og organisationer fra andre tredjelande, hvis dette tjener formålet med projektet. Dog skal det understreges, at Falcone-programmet ikke har til formål at yde støtte til Øst- og Centraleuropa, eftersom en sådan støtte ydes gennem Phare-programmet.

Budgettet for 1998 beløber sig til 2 000 000 ECU. Et foreløbigt forslag til fordeling af støtten ser ud som følger:

>TABELPOSITION>

8. Ansøgningsprocedure

Ansøgninger om tilskud skal senest den 15. august 1998 indsendes til:

Europa-Kommissionen

Task forcen vedrørende retlige og indre anliggender

Att.: Jean Jacques Nuss

N 9-6/23A

Rue de la Loi/Wetstraat 200

B-1049 Bruxelles/Brussel.

Ansøgningerne skal indsendes på ansøgningsskema på et af EU's elleve officielle sprog. Der kan vedlægges en oversættelse til et andet arbejdssprog.

Ansøgningsskemaet kan rekvireres på ovennævnte adresse ved almindeligt brev eller på telefaxnummer (32-2) 295 01 74 eller på følgende e-mail-adresse:

jean-jacques.nuss@sg.cec.be

Det underskrevne originale ansøgningsskema skal indsendes inden fristens udløb (og ikke via telefax), sammen med en kort beskrivelse af projektet på højst 2-3 sider. Hvis ansøgningsskemaet er mangelfuldt udfyldt, kommer ansøgningen ikke i betragtning. Projektets formål bør beskrives så kort og præcist som muligt.

Der skal sammen med ansøgningen indsendes et udførligt og detaljeret budget i ecu. De forventede samlede udgifter til projektet skal angives i budgettet. Det tilskud, der ansøges om, må ikke overstige 80 % af de samlede udgifter. Det tildelte beløb kan være lavere end den procentdel, der ansøges om. Der kan ikke ydes tilskud til en organisations driftsudgifter.

Støttemodtageren skal i alle reklamer, offentligt materiale eller programmer anføre, at der er modtaget støtte til projektet fra Den Europæiske Unions Falcone-program. Inden for tre måneder efter projektets afslutning skal støttemodtageren fremsende en rapport til taskforcen vedrørende retlige og indre anliggender om projektets gennemførelse, de opnåede resultater, de forhindringer, man er stødt på, deltagernes vurdering, videreformidling af resultaterne og de konklusioner, der er draget.

(1) Fælles aktion 98/245/RIA (EFT L 99 af 31.3.1998).

(2) EFT C 251 af 15.8.1997.

(3) Undtagen spørgsmål om menneskesmugling, som specifikt behandles i Stop-programmet, og spørgsmål om ulovlig indvandring og dokumentfalsk, som specifikt behandles i Odysseus-programmet.

(4) Dette program forelægges Europa-Parlamentet, som på basis af dette skal overføre det beløb, som er afsat for 1998, og som for indeværende er opført under budgetpost B-0-40.